F.C. København er gået på jagt. Det handler om igen at skabe et Superliga-hold, der skal spille med om guldet, og det arbejde er Ståle Solbakken allerede startet på, inden han for alvor er nået på ferie. For FCK-manageren har angiveligt kastet sin kærlighed på en superliga-profil.

Den mand er ifølge BTs oplysninger Jesse Joronen, der på bare et halvt år har gjort sig selv til en Superliga-profil i målet hos Horsens. Lige nu skulle F.C. København være i meget tæt dialog med Horsens og Jesse Joronen om en aftale, der skal gøre finnen til Robin Olsens afløser i FCK-målet. Og hvis alt flasker sig, kan aftalen allerede falde på plads inden jul.

Herunder kan du se fem af Jesse Joronens bedste redninger fra efteråret.

AC Horsens’ Jesse Joronen rygtes i øjeblikket til FC København. I den anledning har vi fundet en række af hans bedste redninger frem fra dette Superliga-efterår. Vis mere

Hvis det hele falder på plads, vil 24-årige Jesse Joronen ifølge BTs oplysninger skrive under på en aftale med F.C. København, men det vil i givet fald være en transfer, der først gennemføres til sommer, hvorfor Joronen vil kunne spille sæsonen færdig i Horsens, mens Robin Olsen afslutter sin F.C. København-karriere med et sidste halvt år.

Horsens-manager Bo Henriksen er ikke videre meddelsom, men han vil gerne bekræfte, at Jesse Joronen efter bare et halvt år som førstemålmand efter skiftet fra Fulham allerede har tiltrukket sig stor interesse.

»Der er interesse, og vi snakker da med nogle klubber, men vi gør alt, hvad vi kan for at beholde ham,« siger Bo Henriksen til BT.

FC København tabte 1-3 til FC Norsjælland i Superligaen. Vis mere

For F.C. København vil der, hvis handlen falder på plads, være tale om en investering i fremtiden, for til sommer er Robin Olsen blevet lovet et skifte væk fra klubben, og det falder ikke nødvendigvis dårligt sammen med en VM-slutrunde med Sverige for landsholdsmålmanden.

Der var allerede stor interesse for Robin Olsen i sommer, men her valgte Ståle Solbakken at holde på sin svenske målmand for ikke at miste for mange af de bærende kræfter. Til sommer har han dog lovet at give ham fripas, og der forventes en pæn pris for den svenske landsholdskeeper.

Noget af den kan så blive sendt videre til Horsens i bytte for Jesse Joronen.

BT har været i kontakt med Ståle Solbakken, men her er beskeden, som den plejer, at man ikke kommenterer på mulige transfers.

Sådan skriver BT om transfers BT dækker alle aktiviteter i transfervinduet intenst - fra en given klubs indledende interesse for en spiller over sammenbrudte forhandlinger til gennemførte klubskifter. Vores ambition er selv at være først med nyheder på alle parametre. Nogle gange bliver historierne til ved hjælp af åbne kilder, andre gange ved hjælp af anonyme kilder. Historier, der bygger på anonyme kilder, er altid godkendt på chefniveau.

Vi citerer gerne udenlandske mediers historier om internationale transfers og vurderer hver gang mediets troværdighed generelt og/eller i forhold til den pågældende spiller/klub.

Vi citerer gerne udenlandske og danske mediers historier om danske spillere, men først når vi har vurderet mediets troværdighed og forsøgt at indhente en kommentar fra spilleren, klubben eller en mellemmand.